b'\n_START_ARTICLE_\nKnut Haugland\n_START_SECTION_\nBiografie\n_START_PARAGRAPH_\nKnut Haugland s-a n\xc4\x83scut la data de 23 septembrie 1917. \xc3\x8en timpul celui de-al doilea r\xc4\x83zboi mondial, Haugland, \xc3\xaempreun\xc4\x83 cu al\xc8\x9bi nou\xc4\x83 lupt\xc4\x83tori din rezisten\xc8\x9ba norvegian\xc4\x83, au organizat \xc8\x99i s-au ocupat cu celebra ac\xc8\x9biune de sabotaj la adresa fabricii "Norsk Hydro" din Rjukan, Norvegia, care producea "ap\xc4\x83 grea" (oxid de deuteriu) pentru programul de cercet\xc4\x83ri nucleare al Germaniei naziste. El a sc\xc4\x83pat "printre degete" captur\xc4\x83rii sale de c\xc4\x83tre Gestapo, c\xc3\xa2nd transmi\xc8\x9b\xc4\x83torul s\xc4\x83u, ascuns la Maternitatea din Oslo, a fost localizat de c\xc4\x83tre Direc\xc8\x9bia de intercept\xc4\x83ri. Haugland a fost decorat de c\xc4\x83tre Marea Britanie cu Ordinul pentru Serviciu Excep\xc8\x9bional \xc8\x99i cu Crucea Militar\xc4\x83 Britanic\xc4\x83._NEWLINE_El l-a \xc3\xaent\xc3\xa2lnit pentru prima dat\xc4\x83 pe Thor Heyerdahl \xc3\xaen anul 1944 \xc3\xaentr-un c\xc3\xa2mp de preg\xc4\x83tire premilitar\xc4\x83 din Anglia. Acolo a auzit despre teoria lui Heyerdahl cu privire la migra\xc8\x9biile din insulele Polineziei \xc8\x99i planul s\xc4\x83u de a traversa Oceanul Pacific pe o plut\xc4\x83 din lemn de balsa._NEWLINE_\xc3\x8en anul 1947 Haugland a fost invitat de c\xc4\x83tre Heyerdahl s\xc4\x83 i se al\xc4\x83ture \xc3\xaen Expedi\xc8\x9bia "Kon-Tiki", care a constat \xc3\xaen traversarea cu o plut\xc4\x83 din lemn de balsa a Oceanului Pacific din Peru p\xc3\xa2n\xc4\x83 \xc3\xaen Polinezia. Rolul s\xc4\x83u \xc3\xaen aceast\xc4\x83 expedi\xc8\x9bie a fost cel de operator radio, Haugland \xc8\x99i Torstein Raaby intr\xc3\xa2nd frecvent \xc3\xaen contact radio cu radioamatori americani \xc8\x99i transmi\xc8\x9b\xc3\xa2nd date meteorologice \xc8\x99i hidrografice pentru a fi comunicate Institutului Meteorologic din Washington, DC. \xc3\x8en ciuda faptului c\xc4\x83 transmi\xc8\x9b\xc4\x83torul radio avea numai 6 W (wa\xc8\x9bi), la fel ca \xc8\x99i o baterie de lantern\xc4\x83, cei doi operatori au intrat \xc3\xaen contact cu radioamatori din Norvegia, trimi\xc8\x9b\xc3\xa2nd chiar o telegram\xc4\x83 de felicitare regelui Haakon VII cu prilejul celei de-a 75-a anivers\xc4\x83ri._NEWLINE_\xc3\x8en anii urm\xc4\x83tori, Knut Haugland a fost director al Muzeului "Kon-Tiki" din Oslo (1949-1960) \xc8\x99i apoi al Muzeului rezisten\xc8\x9bei norvegiene (1963-1983).'